b'\n_START_ARTICLE_\nGalci\n_START_PARAGRAPH_\nGalci, keltsko ljudstvo, ki je od \xc5\xbeelezne dobe do rimskega obdobja prebivalo v Galiji._NEWLINE_Galija je obsegala sedanjo Francijo, Luksemburg, Belgijo, ve\xc4\x8dino \xc5\xa0vice in zahodni del Italije ter dele Nizozemske in Nem\xc4\x8dije na levem bregu Rena. Ve\xc4\x8dina Galcev je govorila gal\xc5\xa1\xc4\x8dino, ki je spadala med kontinentalne keltske jezike in se je po mnenju Julija Cezarja precej razlikovala od akvitanskega in belgijskega jezika._NEWLINE_Galci pod Brenovim poveljstvom so okoli leta 390 pr. n. \xc5\xa1t. porazili Rimljane. Galska ekspanzija je dosegla vi\xc5\xa1ek v 3. stoletju pr. n. \xc5\xa1t. med galsko invazijo na Balkan  leta  281-279 pr. n. \xc5\xa1t., ko so galski kolonisti prodrli vse do Male Azije._NEWLINE_Galci so bili nosilci latenske kulture, ki je cvetela od 5. do 1. stoletja pr. n. \xc5\xa1t.. V 3. stoletju pr. n. \xc5\xa1t. so se v ve\xc4\x8d valovih za\xc4\x8deli \xc5\xa1iriti proti jugovzhodu. Prodrli so vse do Gr\xc4\x8dije in kot Galati ustanovili ve\xc4\x8d naselij v severni srednji Mali Aziji._NEWLINE_V 50. letih pr. n. \xc5\xa1t. je v galskih vojnah  Julij Cezar porazil Galce, ki so se kasneje v rimskem obdobju asimilirali v galsko-romansko kulturo.  Med krizo tretjega stoletja se je Galija za kratek \xc4\x8das osamosvojila kot Galsko cesarstvo. Ustanovil ga je cesar Postum, ki je bil batavijskega porekla. Po njegovem uboju leta 268 je cesarstvo izgubilo ve\xc4\x8dino svojega ozemlja, vendar se je obdr\xc5\xbealo. Galijo je ponovno osvojil cesar Avrelijan po bitki pri Ch\xc3\xa2lonsu leta 274._NEWLINE_Po prihodu Frankov med selitvijo narodov v 5. stoletju je gal\xc5\xa1\xc4\x8dino zamenjala ljudska latin\xc5\xa1\xc4\x8dina.\n_START_SECTION_\nZgodovina\n_START_PARAGRAPH_\nGalska kultura se je razvila v 1. tiso\xc4\x8dletju pr. n. \xc5\xa1t.  iz keltskih kultur. Kultura \xc5\xbearnih grobi\xc5\xa1\xc4\x8d (pribli\xc5\xbeno 1300 pr. n. \xc5\xa1t. - pribli\xc5\xbeno 750 pr. n. \xc5\xa1t.) predstavlja Kelte kot posebno vejo indoevropsko govore\xc4\x8dih ljudstev. \xc5\xa0irjenje obdelave \xc5\xbeeleza je v 8. stoletju pr. n. \xc5\xa1t. privedlo do hal\xc5\xa1tatske kulture in pribli\xc5\xbeno takrat  lahko za\xc4\x8dnemo govoriti o Prakeltih. Iz hal\xc5\xa1tatske kulture se je pribli\xc5\xbeno v 5. stoletju pr. n. \xc5\xa1t. razvila latenska kultura. Na Galce, predvsem na Sredozemlju, je za\xc4\x8dela preko njihovih kolonij plivati gr\xc5\xa1ka, feni\xc4\x8danska in etru\xc5\xa1\xc4\x8danska civilizacija_NEWLINE_Zaradi poslab\xc5\xa1anja klimatskih razmer med nordijsko bronasto dobo so Kelte v 6. in 5. stoletju pr. n. \xc5\xa1t. napadla plemena, nekateri francoski zgodovinarji jih imenujejo  Kimri, katera so kasneje imenovali Galci. Izvirala so z germansko-keltske meje na Renu in Donavi (Hercinski gozd). Galci pod Brenovim poveljstvom so okoli leta 390 pr. n. \xc5\xa1t. opusto\xc5\xa1ili Rim. Velika skupina Vzhodnih Galcev se je leta 281 pr. n. \xc5\xa1t. pojavija v Trakiji in severni Gr\xc4\x8diji. Galski poglavar, ki se je tudi imenoval Bren, je po pisanju gr\xc5\xa1kih virov na \xc4\x8delu velike velike vojske prodrl vse do Apolonovega templja v Delfih in se zatem zaradi slabih znamenj \xe2\x80\x93 neviht in strel \xe2\x80\x93 tik pred osvojitvijo obrnil. Rimska legenda o prekletom delfskem zlatu trdi, da je Bren mesto opusto\xc5\xa1il. Med drugo punsko vojno je imel slavni karta\xc5\xbeanski general Hanibal Barka na svojem pohodu v Italijo tudi galske najemnike, ki so se bojevali v ve\xc4\x8d zmagovitih bitkah, med drugimi tudi v bitki pri Kanah. Sredozemski Galci so v 2. stoletju pr. n. \xc5\xa1t. postali tako mo\xc4\x8dni, da je mo\xc4\x8dna gr\xc5\xa1ka kolonija Massilia pozvala na pomo\xc4\x8d Rimsko republiko._NEWLINE_Arheologi so na ozemlju Galije odkrili veliko \xc5\xa1tevilo predrimskih zlatih rudnikov, v Pirenejih jih je bilo najmanj dvesto, ki dokazujejo, da so bili Galci zelo bogati. Njihovo bogastvo dokazujejo tudi najdbe \xc5\xa1tevilnih zlatih kovancev in zlatih predmetov. Imeli so zelo razvita utrjena naselja, ki jih je Cezar imenoval oppidium, med njimi Bibracte (pri Autunu v Burgundiji), Gergovio (sedanja vas Gergovie), Avaricum (Bruges), Alesio (Alise-Sainte-Reine pri Dijonu), Bibrax, Manching in druga.  Sodobni arheologi domnevajo, da je bilo ozemlje Galcev precej civilizirano in zelo bogato. Najve\xc4\x8d stikov so imeli z rimskimi trgovci, predvem Eduji in Helveti, ki so z Rimsko republiko sklenili  stabilno politi\xc4\x8dno zavezni\xc5\xa1tvo. S Sredozemlja so na veliko uva\xc5\xbeali vino, kar dokazujejo \xc5\xa1tevilne posode za vino, ki so jih odkrili po celi Galiji. Najve\xc4\x8dja in najbolj znana je tista iz Vixa, ki je visoka 1,63 m._NEWLINE_Leta 125 pr. n. \xc5\xa1t. so v ju\xc5\xbeno Galijo vdrli Rimljani in osvojili ozemlje, ki se je po letu 121. pr. n. \xc5\xa1t.  imenovalo Narbonska Galija (Gallia Narbonensis). Leta 58 pr. n. \xc5\xa1t. je Julij Cezar spro\xc5\xbeil galske vojne in do leta 51 pr. n. \xc5\xa1t. osvojil celo Galijo. Galci so bili v tistem \xc4\x8dasu poleg Akvitancev in Belgov naj\xc5\xa1tevil\xc4\x8dnej\xc5\xa1e ljudstvo v Galiji. Cezarjev motiv za napad na Galijo je bil verjetno zlato, s katerim bi popla\xc4\x8dal svoje dolgove in podprl svojo politi\xc4\x8dno kariero. Eno in drugo so mu omogo\xc4\x8dila galska ljudstva, ki so bila v tistem \xc4\x8dasu razdeljena in sprta. Koli\xc4\x8dina v Galiji naropanega zlata je bila tako velika, da je po vojni njegova cena padla za celih 20%. V vojni je umrlo pribli\xc5\xbeno milijon Galcev, ve\xc4\x8dinoma civilistov, drug milijon pa so zasu\xc5\xbenjili. Po priklju\xc4\x8ditvi Galije k Rimu se je za\xc4\x8dela razvijati me\xc5\xa1ana galsko-rimska kultura.\n_START_SECTION_\nVera\n_START_PARAGRAPH_\nGalci so prakticirali obliko animizma, ki je jezerom, vodnim tokovom, goram in drugim naravnim pojavom pripisovala \xc4\x8dlove\xc5\xa1ke lastnosti in jim podelila nadnaraven polbo\xc5\xbeanski polo\xc5\xbeaj. Pogosto je bilo tudi \xc4\x8da\xc5\xa1\xc4\x8denje \xc5\xbeivali. Najsvetej\xc5\xa1a \xc5\xbeival je bila divji pra\xc5\xa1i\xc4\x8d, ki se, podobno kot rimski orel, pogosto pojavlja na galskih bojnih praporih._NEWLINE_Najva\xc5\xbenej\xc5\xa1i tekst o galski veri je Cezarjevo delo De bello Gallico (VI, 16 in 17), kjer se avtor trudi prikazati galske bogove na razumljiv na\xc4\x8din, se pravi, podobne rimskim bogovom. Zaradi tega so se ohranila imena galskih bo\xc5\xbeanstev ve\xc4\x8dkrat bolj v latinski obliki kot pa v originalu. To velja na primer za prednika vseh galskih bogov in za\xc4\x8detnika stvarstva, o\xc4\x8deta vseh Galcev, za katerega se je ohranilo samo rimsko ime Dis Pater, ki je pa le eno od imen boga Plutona. Ni znano, kako so ga Galci imenovali in \xc4\x8dastili. Prav tako povr\xc5\xa1en (ali pristranski) je opis ostalih bo\xc5\xbeanstev in verskih navad. Glavno bo\xc5\xbeanstvo Galcev je bil Lug, bog lu\xc4\x8di, zavetnik plemena, pokrovitelj umetnosti in trgovine ter najvi\xc5\xa1ji vojskovodja. \xc5\xa0\xc4\x8ditil je duhov\xc5\xa1\xc4\x8dino (druide), voj\xc5\xa1\xc4\x8dake in popotnike. Cezar ga prispodablja rimskemu bogu Merkurju verjetno prav zaradi za\xc5\xa1\xc4\x8dite popotnikov in trgovcev. Najbolj \xc4\x8da\xc5\xa1\xc4\x8dena oblika boga Luga je bil Tevtat (Toutatis), bog vojne in bogastva, ki ga Cezar primerja z bogom Marsom. Druga oblika boga lu\xc4\x8di je bil Belanu, zavetnik zdravja in znanilec pomladi, ki se primerja z Apolonom. Taranisa, boga groma, Cezar prispodablja Jupitru. Belisamo, boginjo ognja in umetnosti, imenuje Minerva. Kar se ti\xc4\x8de verskih navad, Cezar omenja na primer obredno \xc5\xbertvovanje oseb, bodisi obsojencev kot prostovoljcev, za pridobitev bo\xc5\xbeje naklonjenosti, a ostalih obredov ne upo\xc5\xa1teva, ker so bili za rimsko miselnost nepomembni. Zaradi te "romanizacije" v edinem verodostojnem tekstu tiste dobe, je \xc5\xa1e danes verovanje Galcev podcenjeno in v veliki meri neraziskano._NEWLINE_Najbolj zanimiv pojav v galski verski praksi so bili verjetno druidi. Njihov nastanek ni povsem jasen, vsekakor pa so silno \xc4\x8duvali skrivnosti svojega reda in vladali galskim ljudstvom. Pripisali so si  pravico odlo\xc4\x8danja o vojni in miru in so zato imeli "mednarodni" pomen. Poleg tega, da so bdeli nad vero preprostih Galcev, so bili zadol\xc5\xbeeni za izobra\xc5\xbeevanje aristoktatov. Prakticirali so obliko izob\xc4\x8denja iz skupnosti vernikov, ki  je v anti\xc4\x8dni Galiji pomenilo tudi izlo\xc4\x8ditev iz posvetne skupnosti.'